รัฐตีปีกเบิกงบทะลุเป้า
ช่วง9เดือนดันเม็ดเงินเข้าระบบแล้ว2.03ล้านล้านบาท
9 ก.ค. 2559

ช่วง9เดือนดันเม็ดเงินเข้าระบบแล้ว2.03ล้านล้านบาท
โพสต์ทูเดย์ - กรมบัญชีกลางเผยสิ้นไตรมาส 3 เบิกจ่ายงบทะลุเป้า 1.99% วงเงินสูงถึง 2.03 ล้านล้าน
นายมนัส แจ่มเวหา อธิบดีกรมบัญชีกลาง เปิดเผยว่า ในช่วง 9 เดือนของงบประมาณปี 2559 (เดือน ต.ค. 2558-มิ.ย.2559) กรมบัญชีกลางมีเงินสดรับเข้าเงินคงคลังผ่านระบบ GFMIS สูงถึง 2.33 ล้านล้านบาท สูงกว่าช่วงเดียวกันของปีก่อน 2.13 แสนล้านบาท หรือ 10.06% ขณะที่มีการเบิกจ่ายเงินงบประมาณ 2.03 ล้านล้านบาท คิดเป็น 74.99% ของวงเงินงบประมาณ 2.72 ล้านล้านบาท สูงกว่าเป้าหมาย 1.99% และสูงกว่าช่วงเดียวกันของปีก่อน 2.99%
ทั้งนี้ การเบิกจ่ายเงินงบประมาณดังกล่าว แบ่งเป็นรายจ่ายประจำ เบิกจ่ายแล้ว 1.77 ล้านล้านบาท หรือคิดเป็น 81.59% ของวงเงินงบประมาณ 2.17 ล้านล้านบาท ขณะที่รายจ่ายงบลงทุนที่ไม่รวมงบกลาง มีการเบิกจ่ายแล้ว 2.63 แสนล้านบาท หรือคิดเป็น 57.64% ของวงเงินงบประมาณ 4.57 แสนล้านบาท โดยการเบิกจ่ายเงินประมาณของภาครัฐในภาพรวมสามารถเบิกจ่ายได้สูงขึ้น เนื่องจากนายกรัฐมนตรีได้กำชับให้ส่วนราชการเบิกจ่ายงบประมาณปี 2559 ให้เป็นไปตามเป้าหมาย เพื่อให้มีเม็ดเงินเข้าสู่ระบบเศรษฐกิจในช่วงครึ่งหลังของปี ซึ่งจะช่วยผลักดันให้ภาพรวมเศรษฐกิจของประเทศสามารถขยายตัวได้ตามเป้าหมายที่ตั้งไว้
ขณะที่ผลการเบิกจ่ายเงินงบประมาณเพิ่มเติม ตาม พ.ร.บ.งบประมาณรายจ่ายเพิ่มเติมประจำปีงบประมาณ พ.ศ. 2559 สามารถเบิกจ่ายแล้ว 1.07 หมื่นล้านบาท หรือคิดเป็น 19.27% ของวงเงินประมาณรวม 5.6 หมื่นล้านบาท แบ่งเป็นการเบิกจ่ายเงินงบประมาณที่กันไว้เบิกเหลื่อมปี ของปีงบประมาณ 2549-2558 เบิกจ่ายได้แล้ว 1.98 แสนล้านบาท ของวงเงินงบประมาณ 3.07 แสนล้านบาท หรือคิดเป็น 64.45%
“ในช่วง 9 เดือนที่ผ่านมา กรมบัญชีกลางได้เร่งรัดให้ส่วนราชการเบิกจ่ายเงินงบประมาณปี 2559 เพื่อช่วยผลักดันให้เศรษฐกิจภายในประเทศขยายตัวได้ตามเป้าหมายนโยบายกระตุ้นเศรษฐกิจของรัฐบาล และคาดว่าจะสามารถเบิกจ่ายได้ตามเป้าหมายที่ตั้งไว้ ซึ่งจะส่งผลต่อระบบเศรษฐกิจของประเทศให้มีความมั่นคง แข็งแรง และยั่งยืน” นายมนัส กล่าว